Zuma vra jeug om land vorentoe te neemPres. Zuma tydens sy Jeugdag-toespraak. Foto: ANA Volgens Zuma leef ons vandag in ŉ lewendige demokrasie en sterk en demokratiese staatsinstellings is met harde werk gebou. “Ons leef in ŉ land waar vryheid van uitdrukking, assosiasie en die media verskans word in die Grondwet waar ons weet ons sal nie geskiet en vermoor word as ons ŉ vreedsame optog hou om ons griewe te lug nie.” Die staat verskaf basies dienste aan mense om hul lewensgehalte te verbeter en miljoene mense het nou toegang tot water, elektrisiteit, behuising, hospitaalsorg, gehalte-onderrig en ander dienste, het hy gesê. “Ons weet sommige mense wag nog vir die dienste wag weens die agterstand in dienslewering.” Die apartheidsregime het die land en sy ekonomie erg benadeel deur die meerderheid van die bevolking kwaliteit onderrig te weier, het Zuma gesê. “Die apartheidsregering het onderwys as ŉ instrument van onderdrukking gebruik terwyl die demokratiese regering besluit het om onderwys ŉ instrument van bevryding te maak. Onderwys is ŉ topprioriteit en ontvang die grootste deel van die nasionale begroting.” Hy het gesê 80% van openbare skole bied nou gratis onderrig aan en nege miljoen kinders is kwytgeskel van skoolgeld. “Armoede moet nie ŉ kind verhoed om onderrig te ontvang nie.” Volgens Zuma bou die regering drie nuwe universiteite en 12 tegniese kolleges om groter toegang tot hoër onderwys te bied. Zuma het weer na gewelddadige betogings verwys en gesê dit bedreig die “sosiale struktuur van ons samelewing”. “Ons moet onthou nie ŉ enkele skool is afgebrand tydens die 16 Junie 1976 studente-betogings nie. Ongelukkig het ons die afgelope tyd aaklige voorvalle gesien. Studente het die ondenkbare gedoen en universiteitsgeboue afgebrand, net om te wys hulle kan nie klasgelde bekostig nie. Dit is onaanvaarbaar en onvergeeflik.” Die president het jong mense aangemoedig om tydens die komende munisipale verkiesing te stem en “sodoende hul reg waarvoor talle dood is” uit te oefen. “Ons vertrou op julle as die jeug om Suid-Afrika vorentoe te vat met die kragtigste wapen van almal, naamlik onderwys.”